## Odluka o donošenju Programa obnove i saniranja posljedica katastrofe na području Vukovarsko-srijemske županije - djelatnost obrazovanja

### NN 84/2014 (14.7.2014.), Odluka o donošenju Programa obnove i saniranja posljedica katastrofe na području Vukovarsko-srijemske županije - djelatnost obrazovanja

VLADA REPUBLIKE HRVATSKE

1677

Na temelju članka 2. stavka 1. Zakona o saniranju posljedica katastrofe na području Vukovarsko-srijemske županije (»Narodne novine«, broj 77/2014), te članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 10. srpnja 2014. godine donijela

ODLUKU

O DONOŠENJU PROGRAMA OBNOVE I SANIRANJA POSLJEDICA KATASTROFE NA PODRUČJU VUKOVARSKO-SRIJEMSKE ŽUPANIJE – DJELATNOST OBRAZOVANJA

I.

Donosi se Program obnove i saniranja posljedica katastrofe na području Vukovarsko-srijemske županije – djelatnost obrazovanja (u daljnjem tekstu: Program).

Program je sastavni dio ove Odluke.

II.

Financijska sredstva potrebna za provedbu Programa osiguravaju se u Državnom proračunu Republike Hrvatske za 2014. godinu:

– na pozicijama Ministarstva znanosti, obrazovanja i sporta preraspodjelom sredstava,

– na pozicijama Ministarstva znanosti, obrazovanja i sporta iz postojećih proračunskih aktivnosti,

– u okviru bilančnih prava za financiranje minimalnog financijskog standarda javnih potreba osnovnog školstva, te javnih potreba srednjih škola i učeničkih domova,

– sredstvima predviđenima Programom obnove i saniranja posljedica katastrofe na području Vukovarsko-srijemske županije – obnova zgrada.

III.

Zadužuje se Ministarstvo znanosti, obrazovanja i sporta za provedbu Programa.

IV.

Zadužuje se Ministarstvo znanosti, obrazovanja i sporta da Vladi Republike Hrvatske dostavi izvješće o provedbi Programa.

V.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/14-04/271

Urbroj: 50301-04/04-14-2

Zagreb, 10. srpnja 2014.

Predsjednik

Zoran Milanović, v. r.

PROGRAM OBNOVE I SANIRANJA POSLJEDICA KATASTROFE NA PODRUČJU VUKOVARSKO-SRIJEMSKE ŽUPANIJE – DJELATNOST OBRAZOVANJA

I. Predmet Programa

Zakonom o saniranju posljedica katastrofe na području Vukovarsko-srijemske županije (»Narodne novine«, broj 77/2014) – u daljnjem tekstu: Zakon, uređuje se način i postupak donošenja programa, mjera i aktivnosti radi saniranja posljedica katastrofe proglašene na području Vukovarsko-srijemske županije koje je pogođeno poplavom, a s ciljem zaštite života ljudi i zdravlja ljudi, zaštite životinja, zaštite imovine, prava vlasništva, zaštite okoliša, prirodnih i gospodarskih dobara, kulturne baštine, kulturne infrastrukture, drugih prava i sloboda te stvaranja uvjeta za uspostavu normalnoga života i obavljanja gospodarskih, obrazovnih i kulturnih djelatnosti.

Sukladno člancima 69. do 71. Zakona, Programom obnove i saniranja posljedica katastrofe na području Vukovarsko-srijemske županije – djelatnost obrazovanja (u daljnjem tekstu: Program) osigurava se besplatna prehrana učenicima osnovnih škola koje su oštećene ili uništene poplavom, ishođenje dokumenata za ostvarivanje prava učenika i zaposlenika, te stjecanje posebnog prava iz studentskog standarda.

Svi redoviti studenti koji ispunjavaju kriterije o prijavljenom prebivalištu na području obuhvaćenom katastrofom (u daljnjem tekstu: studenti obuhvaćeni Programom) mogu ovim Programom steći posebna prava iz studentskog standarda te prava u vezi s upisom na visoko učilište, kao i na subvencioniranje troškova upisanog studijskog programa u akademskoj godini 2014./2015.

Sukladno procjeni Ministarstva znanosti, obrazovanja i sporta mjere iz ovoga Programa odnosit će se na oko 250 redovitih studenata koji trenutno (u akademskoj godini 2013./2014.) studiraju na visokim učilištima u Republici Hrvatskoj, a imaju prebivalište u općinama Vukovarsko-srijemske županije, te na oko 300 redovitih studenata koji će biti u sustavu visokog obrazovanja u akademskoj godini 2014./2015. (nakon provedenih javnih natječaja visokih učilišta za upis studenata u novu akademsku godinu).

Učenicima osnovnih škola koje su oštećene ili uništene poplavom na području Vukovarsko-srijemske županije osigurava se besplatna prehrana u školama koje pohađaju. Financijska sredstva za prehranu učenika osiguravaju se u okviru bilančnih prava za financiranje minimalnog financijskog standarda javnih potreba osnovnog školstva.

U slučajevima ishođenja dokumenata za ostvarivanje prava učenika i zaposlenika škola na području Vukovarsko-srijemske županije koje je pogođeno poplavom, ne plaćaju se upravne i druge pristojbe propisane posebnim zakonima.

II. Lokacija područja na kojima se provode mjere

Mjere 1. do 4. iz ovoga Programa provode se za područje Vukovarsko-srijemske županije, i to za područja općina Gunja, Drenovci, te naselje Općine Strošinci koja su pogođena poplavom.

Mjera 5. provodi se u školama koje su stradale u poplavi:

a) Osnovna škola »Antun i Stjepan Radić« u Gunji i Područnoj školi Rajevo Selo

b) Osnovna škola »Ivan Filipović« u Račinovcima te njena Područna škola Đurići

c) Osnovna škola »Josip Kozarac« u Soljanima, te njena Područna škola u Strošincima.

Uz navedene škole, mjera 5. provodit će se i za učenike Osnovne škole »Davorin Trstenjak«, Podgajci Posavski, jer se radi o poplavljenom području na kojem su stradali domovi i dijela učenika koji pohađaju navedenu školu.

III. Analiza zatečenog stanja i nastale štete

Na području općina Gunja, Drenovci, te naselja Strošinci u Općini Vrbanja prebivalište ima oko 200 redovitih studenata koji studiraju na visokim učilištima u Republici Hrvatskoj. Kako su u katastrofalnim poplavama u svibnju 2014. godine stradale kuće u kojima su živjeli i studenti, te su na istima nastala teška oštećenja čiji popravak zahtijeva velika financijska sredstva i duže vremensko razdoblje, kao posljedica nastale situacije došlo je do ozbiljnog ugrožavanja standarda mnogih obitelji, a pogotovo obitelji s učenicima i studentima. Dodatno, među studentima koji imaju prebivalište na području navedenih općina postoji i određen broj studenata sa slabijim socio-ekonomskim statusom, čije se stanje dodatno pogoršava uslijed posljedica poplava.

Ove prepreke posebno pogađaju šanse mladih osoba da upišu studij ili da uspješno napreduju na studiju. Velik broj maturanata morao je tijekom svibnja i lipnja 2014. godine izbivati iz svojih domova, a u sljedećem će periodu značajnu količinu vremena morati uložiti u poslove vezane uz obnovu. Istovremeno, iako na poplavljenim područjima nema visokih učilišta, studenti koji imaju prebivalište na poplavljenim područjima bili su tijekom poplava izloženi značajnome stresu, a u sljedećem će periodu također morati uložiti značajnu količinu vremena u poslove vezane uz obnovu. I maturanti i studenti imat će pritom na raspolaganju smanjenu financijsku pomoć svojih obitelji, kojima je poplava prouzročila iznimne financijske izdatke.

Kako bi se otklonile najveće prepreke za sudjelovanje u visokom obrazovanju, Ministarstvo znanosti, obrazovanja i sporta odlučilo je pružiti direktnu potporu svim redovitim studentima s područja zahvaćenim poplavama. Stoga se ovim Programom regulira lakši upis na studij, a za osobe koje upišu studij, kao i one koje otprije studiraju, regulira se subvencija troškova studija, pravo na stipendiju i pravo na direktan smještaj u studentski dom.

U skladu s odredbama Zakona o odgoju i obrazovanju u osnovnoj i srednjoj školi i Državnog pedagoškog standarda osnovnoškolskog odgoja i obrazovanja u osnovnim je školama potrebno osigurati prehranu za učenike. U školskoj godini 2013./2014. u četiri predložene matične i njihovim područnim školama nastavu je pohađalo 676 učenika osnovnih škola. Od toga je u prehranu bilo uključeno 342 učenika (oko 50%). Broj učenika uključenih u prehranu izravno je vezan uz potrebu njena financiranja od strane roditelja djece. Naime, osnivač škole nije sudjelovao u sufinanciranju prehrane, te su roditelji prehranu u cijelosti plaćali sami. Dio roditelja, zbog teškog materijalnog stanja i prije katastrofalne poplave, nije bio u mogućnosti snositi troškove prehrane ili ju je neredovito plaćao. Pravo na besplatan obrok imala su temeljem socijalnog statusa samo četiri učenika. Zbog činjenice da su u katastrofalnoj poplavi stradali domovi učenika, te da se njihove obitelji nalaze u teškoj situaciji, u školskoj godini 2014./2015. osigurat će se sredstva za besplatnu prehranu učenika osnovnih škola na stradalim područjima u okviru bilančnih prava za financiranje minimalnog financijskog standarda javnih potreba osnovnog školstva.

IV. Prijedlog, način i opseg mjera te kriteriji za provedbu mjera

Mjera 1. Pravo na stipendiju

Studenti obuhvaćeni Programom ostvaruju pravo na posebnu stipendiju Ministarstva znanosti, obrazovanja i sporta u akademskoj godini 2013./2014. temeljem Odluke Ministarstva znanosti, obrazovanja i sporta o isplati stipendije redovitim studentima koji imaju prebivalište na poplavljenom području Vukovarsko-srijemske županije, klase: 604-01/14-01/00041, urbroja: 533-20-14-0001, od 9. lipnja 2014. godine. Navedenom Odlukom definirano je pravo na ostvarivanje stipendije za redovite studente koji ispunjavaju sljedeće uvjete:

– da su hrvatski državljani, što se dokazuje preslikom jedne od sljedećih javnih isprava: domovnica, rješenje o stjecanju hrvatskoga državljanstva, putovnica (na stranici sa slikom) ili obje strane osobne iskaznice;

– da imaju status redovitoga studenta na visokom učilištu u Republici Hrvatskoj, što se dokazuje prijavnim obrascem koji ovjerava visoko učilište;

– da imaju prijavljeno prebivalište na poplavljenom području Vukovarsko-srijemske županije, na području općina navedenih u Odluci, u neprekidnom trajanju od najmanje šest mjeseci, što se dokazuje potvrdom o prebivalištu;

– da student nije korisnik državne stipendije Ministarstva znanosti, obrazovanja i sporta.

Kako bi ostvarili pravo na stipendiju za akademsku godinu 2013./2014. studenti su obvezni dostaviti, do zaključno 30. rujna 2014. godine, ispunjen i ovjeren obrazac koji se nalazi na internetskoj stranici Ministarstva znanosti, obrazovanja i sporta te dokumentaciju kojom dokazuju ispunjavanje definiranih uvjeta za stipendiju. Ministarstvo će istu stipendiju dodijeliti i za akademsku godinu 2014./2015.

Mjera 2. Pravo na smještaj u dom

Studenti obuhvaćeni Programom također ostvaruju pravo na izravan smještaj u studentske domove temeljem Odluke Ministarstva znanosti, obrazovanja i sporta o kriterijima za raspodjelu mjesta u studentskim domovima studentskih centara i slobodnim kapacitetima učeničkih domova u Republici Hrvatskoj, za akademsku godinu 2014./2015., klase: 602-01/14-03/00162, urbroja: 533-20-14-0001, od 10. lipnja 2014. godine. U ovoj i prethodno navedenoj odluci utvrđeni su kriteriji za ostvarivanje prava te dokumentacija i obrasci u vezi s provedbom postupka za dodjelu stipendije, odnosno za izravnu dodjelu mjesta u studentskom domu. Točkom 1.15 kriterija za raspodjelu mjesta definirano je da studenti obuhvaćeni Programom stječu pravo na izravan smještaj u dom. U slučaju da neki od studenata obuhvaćenih Programom ne ostvari pravo na smještaj u dom temeljem kriterija definirana je i mogućnost ministra da donese posebnu odluku o smještaju u dom.

Mjera 3. Upis na studij

Ministarstvo znanosti, obrazovanja i sporta poslalo je svim visokim učilištima 23. lipnja 2014. godine dopis u kojem ih poziva da natječaje za upis na studij provedu uzimajući u obzir prava studenata obuhvaćenih Programom. Ministarstvo je istu temu uvrstilo i na dnevne redove Rektorskoga zbora i Vijeća veleučilišta i visokih škola.

Studenti obuhvaćeni Programom stoga će moći upisati studij i u jesenskom roku upisa u akademsku godinu 2014./2015., uključujući i na studijske programe čija je upisna kvota popunjena u ljetnom upisnom roku, ako su ostvarili barem onoliko bodova koliko su ostvarili kandidati koji su stekli pravo upisa na to visoko učilište u ljetnom roku s najmanjim brojem bodova.

Mjera 4. Subvencija participacija u školarinama

Ministarstvo znanosti, obrazovanja i sporta poslalo je svim visokim učilištima 23. lipnja 2014. godine obavijest o tome da preuzima subvencioniranje troškova studija svih studenata koji studij upišu sukladno odredbama članka 71. stavka 4. Zakona. Ministarstvo je istu temu uvrstilo i na dnevne redove Rektorskoga zbora i Vijeća veleučilišta i visokih škola. Dodatno, ovim Programom uređuju se način i uvjeti prava na subvenciju troškova studija i za redovite studente svih visokih učilišta koji studiraju na ostalim godinama studija u akademskoj godini 2014./2015. Pravo na subvenciju troškova studija imaju sljedeći studenti korisnici ovoga Programa:

– koji su na akreditiranim visokim učilištima upisali akademsku godinu 2014./2015. kao redoviti studenti preddiplomskih sveučilišnih i stručnih studija, diplomskih sveučilišnih, integriranih preddiplomskih i diplomskih i specijalističkih diplomskih stručnih studija, te kratkih stručnih studija;

– koji su hrvatski državljani;

– koji su imali prijavljeno prebivalište na poplavljenom području Vukovarsko-srijemske županije, na području općina Gunja i Drenovci, te naselju Strošinci u Općini Vrbanja na dan 15. svibnja 2014. godine.

Iznos subvencije participacije u školarinama iznosi 3.650 kuna, koje Ministarstvo znanosti, obrazovanja i sporta isplaćuje na zahtjev visokog učilišta. Isplata ove subvencije javnim visokim učilištima provodi se na način i pod uvjetima uređenim potpisanim programskim ugovorima.

Isplata ove subvencije za redovite studente privatnih visokih učilišta provodi se na temelju dokumentiranog zahtjeva privatnog visokog učilišta, koji visoko učilište zajedno s navedenom dokumentacijom dostavlja Ministarstvu znanosti, obrazovanja i sporta. Uvjet korištenja ove subvencije od strane privatnog visokog učilišta jest da je studentu ukinulo školarinu za akademsku godinu 2014./2015., ili je smanjilo iznos školarine koju student mora platiti za 3.650 kuna.

Mjera 5. Pravo na prehranu

Pravo na prehranu omogućeno je svim učenicima osnovnih škola izravno stradalim u poplavama, među kojima je velik broj učenika čiji su domovi poplavljeni. Prema privremenim podacima o broju učenika u školskoj godini 2014./2015., nastavu u osnovnim školama pohađat će oko 660 učenika za koje će se osigurati prehrana. Točan broj učenika u školskoj godini 2014./2015. utvrdit će se tek u rujnu kad započne nastava i izravno je vezan uz mogućnostima povratka roditelja i djece u njihove domove.

Mjera 6. Pravo na ishođenje dokumenata

Pravo na ishođenje dokumenata za ostvarivanje prava učenika i zaposlenika škola na području Vukovarsko-srijemske županije koje je pogođeno katastrofalnom poplavom, a koji će biti oslobođeni plaćanja upravne i druge pristojbe propisane posebnim zakonima osigurano je svim učenicima, studentima i zaposlenicima škola čiji su domovi, a time i dokumenti, stradali u poplavi. Od plaćanja pristojbe oslobođeni su učenici osnovnih i srednjih škola kojima će se izdati duplikati svjedodžaba, a zaposlenicima škole izdat će se duplikati dokumenata vezano i uz završetak njihova obrazovanja.

V. Procjena potrebnih financijskih sredstava, izvori financiranja i rokovi provedbe

Uz mjere 1. do 4.

Ministarstvo znanosti, obrazovanja i sporta planiralo je iznos od 2,8 milijuna kuna za isplatu stipendija redovitim studentima s poplavljenih područja Vukovarsko-srijemske županije za akademsku godinu 2013./2014. Sredstva su osigurana u Državnom proračunu Republike Hrvatske za 2014. godinu. Sredstva za isplatu stipendija za akademsku godinu 2014./2015. planirat će se u državnom proračunu za 2015. godinu. Troškove subvencioniranja smještaja u studentskom domu ne treba posebno planirati s obzirom da su sredstva za smještaj ukupnoga kapaciteta ležaja u svim studentskim domovima unaprijed osigurana za cijelu proračunsku godinu.

Troškove subvencioniranja školarina Ministarstvo će financirati iz sredstava aktivnosti A622122 troškovi školarine za preddiplomski i diplomski studij. Stvarni troškovi za realizaciju projekta stipendiranja i smještaja u dom bit će obračunati po zaprimanju svih prijava studenata i rješavanja istih, te pripreme doznaka.

Uz mjeru 5.

Pravo na besplatnu prehranu omogućeno je svim učenicima osnovnih škola koje su izravno stradale u poplavama i učenicima čiji su domovi izravno ugroženi u poplavi prema privremenim podacima, uz uvjet da se cijena obroka po danu ne mijenja u odnosu na školsku godinu 2013./2014., te da iznosi 5,00 kuna po danu; u prehranu će biti uključeno oko 660 učenika, te je za njihovu prehranu od rujna do kraja prosinca 2014. godine potrebno osigurati oko 255.000,00 kuna. Zbog činjenice da se djecu ni koji način ne smije dovoditi u neravnopravan položaj u izračun je uključeno i 88 učenika osnovne škole »Davorin Trstenjak« u Podgajcima Posavskim, čija škola nije izravno stradala od poplave, ali u kojoj nastavu pohađaju i učenici čiji su domovi izravno stradali od poplava. Za financiranje prehrane djece u Podgajcima Posavskim od ukupno planiranog iznosa za financiranje prehrane predviđeno je oko 34.000,00 kuna.

Sukladno utvrđenim potrebama za prehranu učenika u osnovnim školama, Ministarstvo znanosti, obrazovanja i sporta će Ministarstvu financija predložiti izmjene i dopune utvrđenih bilančnih prava za Vukovarsko-srijemsku županiju radi osiguranja sredstava za financiranje navedenih potreba.

Ministarstvo će također, u suradnji s drugim tijelima državne uprave, sudjelovati u obnovi zgrada javne namjene iz članka 12. Zakona u skladu s Programom obnove i saniranja posljedica katastrofe na području Vukovarsko-srijemske županije – obnova zgrada, kojeg je Vlada Republike Hrvatske donijela 2. srpnja 2014. godine. Slijedom navedenoga, daje se tablični prikaz mjera provedbenog tijela, rokova i procijenjenih potrebnih sredstava.

|  |  |  |  |  |  |
| --- | --- | --- | --- | --- | --- |
| Nositelj mjere: | MZOS u suradnji s osnivačima škola (VSŽ) | |  |  |  |
|  |  |  |  |  |  |
| Stavke opisa mjere iz nadležnosti provedbenog tijela | | |  |  |  |
| 1 | 2 | 3 | 4 | 5 | 6 |
| Škola | Provedbeno tijelo | Opis | Vrijeme izvedbe u danima | Procjenu u kunama (bez PDV-a) | Očekivana sredstva iz DP |
| OŠ M. Š. Gamiršek Vrbanja | MZOS u suradnji s osnivačima škola (VSŽ) | Sanacija izravnih i neizravnih šteta od poplave na opremi | 30 dana | 30.000,00 | 30.000,00 |
| OŠ »A. i S. Radić« Gunja | MZOS u suradnji s osnivačima škola (VSŽ) | Sanacija izravnih i neizravnih šteta od poplave na opremi | 60 dana | 550.000,00 | 550.000,00 |
| OŠ M. A. Reljković Cerna | MZOS u suradnji s osnivačima škola (VSŽ) | Sanacija izravnih i neizravnih šteta od poplave na opremi | 30 dana | 30.000,00 | 30.000,00 |
| OŠ »Ivan Filipović« Račinovci | MZOS u suradnji s osnivačima škola (VSŽ) | Sanacija izravnih i neizravnih šteta od poplave na opremi | 60 dana | 280.000,00 | 280.000,00 |
| OŠ I. Meštrović Drenovci | MZOS u suradnji s osnivačima škola (VSŽ) | Sanacija izravnih i neizravnih šteta od poplave na opremi | 30 dana | 20.000,00 | 20.000,00 |
| OŠ I. Kozarac Županja | MZOS u suradnji s osnivačima škola (VSŽ) | Sanacija izravnih i neizravnih šteta od poplave na opremi | 30 dana | 10.000,00 | 10.000,00 |
| Gimnazija Županja | MZOS u suradnji s osnivačima škola (VSŽ) | Sanacija izravnih i neizravnih šteta od poplave na opremi | 30 dana | 10.000,00 | 10.000,00 |
| OŠ Josip Kozarac, Soljani | MZOS u suradnji s osnivačima škola (VSŽ) | Sanacija izravnih i neizravnih šteta od poplave na opremi | 30 dana | 50.000,00 | 50.000,00 |
| Ukupno |  |  |  | 980.000,00 | 980.000,00 |

84 14.07.2014 Odluka o donošenju Programa obnove i saniranja posljedica katastrofe na području Vukovarsko-srijemske županije - djelatnost obrazovanja

84 14.07.2014 Odluka o donošenju Programa obnove i saniranja posljedica katastrofe na području Vukovarsko-srijemske županije - djelatnost obrazovanja

Odluka, NN 84/2014-1677
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)